पर्यटकीय गन्तव्यका लागि झोलुङ्गे पुल
इलाम नगरपालिका त्यसैपनि जिल्लाको पुरानो नगरपालिका हो । नेपाली चियाको १६० वर्षे इतिहास यही नगरपालिकामा छ । नेपालको सबैभन्दा पुरानो कृषि कारखाना अर्थात् चिया उद्योग वि.सं. १९३५ मा स्थापना भएको चिया कारखाना पनि इलाम नगरपालिकामै छ ।
कोकिला ढकालइलाम, जेठ २१ गते । इलाम नगरपालिका त्यसैपनि जिल्लाको पुरानो नगरपालिका हो । नेपाली चियाको १६० वर्षे इतिहास यही नगरपालिकामा छ । नेपालको सबैभन्दा पुरानो कृषि कारखाना अर्थात् चिया उद्योग वि.सं. १९३५ मा स्थापना भएको चिया कारखाना पनि इलाम नगरपालिकामै छ ।अन्य विभिन्न पौराणिक, धार्मिक तथा पुरातात्त्विक ढङ्गले पनि निकै महत्त्व बोकेको इलाम नगरपालिकाले अहिले पर्यटक आकर्षणको निकै प्रयास गरिरहेको छ । पछिल्लो समय इलाम भित्रने पर्यटकलाई लक्षित गर्दै नगरपालिकाले इलाम नगरपालिका–६ र देउमाई नगरपालिका–६ जोड्ने गरी ३६६ मिटर लामो झोलुङ्गे पुल निर्माण गरिरहेको छ । कूल दुई करोड आठ लाख १९ हजार १२० रुपियाँको लागतमा निर्माण सम्झौता भएका पुलको ९० प्रतिशत काम सक्किएको छ । इनपा-६ मा रहेको सेतीदेवी मन्दिर नजिकबाट निर्माण सुरु गरिएको पुलले अहिले निर्माणको अन्तिम चरणमा रहेको इनपा–६ का वडाध्यक्ष दुर्गा मदन श्रेष्ठले बताउनु भयो । "यो पुलको सबै काम सक्किएको छ । अब पुलमा प्रवेश गर्ने दुवै तर्फ अर्थात् वारी पारिनै स्वल्याब हाल्ने काम बाँकी छ । त्यो पनि आज स्वल्याबको काम हुँदैछ," वडाध्यक्ष श्रेष्ठले भन्नुभयो, "नगरपालिकाको यो गौरवको आयोजना हो । साँच्चै राम्रो र मनमोहक दृश्यावलोकनका लागि पुल निर्माण भएको सेतीदेवी क्षेत्र अहिले निकै राम्रो भएको छ ।"धार्मिक हिसाबले पनि प्रसिद्ध सेतीदेवीमा दैनिक श्रद्धालु भक्तजनहरूको भिड लाग्ने गरेको छ । पुल निर्माण भएपछि सेतीदेवीको दर्शन गर्दै लामो दुरीको सुन्दर पुल हेर्नका लागि पनि इलाम सदरमुकाम आइपुग्ने पर्यटकहरू त्यहाँ सम्म पुग्न सक्ने अपेक्षा लिइएको श्रेष्ठ बताउनुहुन्छ ।इलामको नवीन चोकबाट पश्चिम लागेपछि करिब दुई किलोमिटर दुरीमा रहेको यो क्षेत्रलाई पर्यटकीय गन्तव्यका रूपमा विकास गरिने इलाम नगरपालिका प्रमुख केदार थापाले बताउनुभयो । नगरपालिकाले यो लामो झोलुङ्गे पुलबाट ‘बन्जी जम्प’ का लागि काम गर्ने लक्ष्य लिएको बताइएको छ । "पुल निर्माण हुँदैगर्दा पनि निजी स्तरबाट तीन–चारवटा टोली बन्जी जम्पको अध्ययनका लागि आएका छन् । नगरपालिकाबाट ठोस निर्णय भइसकेको छैन," थापाले भन्नुभयो, "बन्जी जम्पको सम्भाव्यता अध्ययन गरेर अगाडि बढ्ने लक्ष्यमा छौँ।" 